雪後寄崔二十六丞公
作者：韓愈
朝代：唐

paragraphs: 藍田十月雪塞關，我興南望愁羣山。
攢天嵬嵬凍相映，君乃寄命於其間。
秩卑俸薄食口衆，豈有酒食開容顏。
殿前羣公賜食罷，驊騮蹋路驕且閑。
稱多量少鑒裁密，豈念幽桂遺榛菅。
幾欲犯嚴出薦口，氣象硉兀未可攀。
歸來殞涕揜關臥，心之紛亂誰能刪。
詩翁憔悴斸荒棘，清玉刻佩聯玦環。
腦脂遮眼臥壯士，大弨挂壁無由彎。
乾坤惠施萬物遂，獨於數子懷偏慳。
朝欷暮唶不可解，我心安得如石頑。